Scho in de Römerziit het's z Bade e Siidlig gäh. Römer hei bei de Thermalquellene am Limmatboge Bäder bauet un öppe im Johr 25 n. Chr isch direkt im Aaschluss an di Bäder de Ort Aquae Helveticae entschtande. A dere Schtell sin wichtigi Strooseverbindige zämecho, eini vo Augusta Raurica (Augscht) uf Vitudurum (Oberwinti) un witer uf Brigantium (Breagaz) un au e Schtroos Richtig Turicum (Züri)) het's gäh, wo dann witer über d Päss i de Alpe uf Itali gfüührt het. In de zweite Hälfti vom 3. Johrhundert het's erschti Überfäll vo de Alemanne gäh und us em 7. Johrhundert git's alemannischi Gräber. Noch vor em Johr 1000 isch d Burg Stein uf en Schlossbärg bauet worde. Des isch e schtrategisch wichtigi Schtell an de Klus vo de Limmat. Di erschti urkundlichi Erwähnig vo de Schtadt Bade isch us em Johr 1040. Di Siidlig het im 13. Johrhundert s Märträcht übercho und im Johr 1265 wird s «Niderhus» erwäänt. Es isch spöter s Landvogteischloss worde und het d Brugg über d Limmat gsicheret. Mit de Eroberig vom Aargau durch di alti Eidgnosseschaft im 1415i isch Bade de Sitz vom Landvogt vo de Grafschaft Bade worde und au vili Tagsatzige hei hiir schtattgfunde.